"Gdo sie za swój jynzyk wstydzi takim niech sie każdy brzidzi".
SZPACYRKYM PO CIESZYNIE
"Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"
POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Sissi mo miano
Nie wiym, czy to je dobre czy może ganc do luftu, coby co pore roków sie wykludzać s kszeftu i dać go kumósi inkszymu. Moc tusteloków sie s Cieszyna wykludziło, ale czasym majóm taki napad, coby nawszczywić stare śmieci, a potym nie poradzóm się tu nónś. Lepszyj by isto było wyszpekulyrować taki szyldy jak sóm na tanksztelach, kiere pokazujóm cyny bynziny i bez wylazowanio na drabine same sie zmiyniajóm. Pod laubami był eszcze niedowno bank Paribas, a dzisio uż tam jacysi cudzi ludzie sztelujóm sie do odewrzicio jakigosi ormiańsko-gruzińskigo bistra. I nie sóm to ludzie tu stela, ale oryginalne dwa Ormiany. Widać, że nie wszedcy cudzi ludzie, kierzi sie do Cieszyna przikludzili, majóm rynce wykryncóne do pola i nie chcóm nic robić. Łóni aji sami prościli przed dwiyrzami tyn pokrziwiony tretuar, bo jak mi prawili chcóm pokozać wszeckim jacy naprowde sóm ludzie nie tu stela. Możne, że im to bydzie dobrze fungować, bo po tej strónie rynku bydóm sami u kieryćh pudzie cosi wartko zjeś, łod czasu jak to "Co nie co" kopyrtło. S inkszych wiecy kiere idzie uwidzieć na rynku to je cukiernia Sissi, wedla downego Pewexu, kaj uż rozmajte kszefty prugowały egzystować. Roz aji była tam jakosi herbaciarnio Chopin, kiero też sie nie udzierżała, bo isto dowała tustelokóm jakómsi gorskóm herbate. Dzisio ta cukiernia Sissi mo miano po cysarzowej łod Fraca Jozefa, kiery fest mioł rod nasz Cieszyn i skyrs tego przijechoł tu do nas aż sztyry razy. Nie wiym, czy był tu ze swojóm paniczkóm, bo ło tym ksiónżki nie piszóm, ale jesi ni, to chocioż dzisio ta cukiernia ło ni pamiynto.
Mini słownik:
ganc-całkiem,
wykludzać-wyprowadzać,
kszeft-interes,
napad-pomysł,
nawszczywić-odwiedzić,
nónś-znaleźć,
wylazować-wychodzić,
cudzi-obcy,
sztelujóm-przygotowują,
prościli-prostowali,
fungować-funkcjonować,
wedla-obok,
gorskóm-gorzką,
fest-bardzo,
skyrs-z powodu.
Tóż miyjcie sie wszedcy dobrze i wiesiołego popióntku
Dzisiejszy felieton ma tytuł "Sissi mo miano"
szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn hau_Latn sun_Latn szl_Latn pol_Latn bos_Latn pol_Latn pol_Latn szl_Latn pol_Latn pol_Latn umb_Latn szl_Latn pol_Latn cym_Latn szl_Latn pol_Latn szl_Latn szl_Latn